དེང་གི་མི་རབས་གསར་བའི་བོད་ཀྱི་རིག་གནས་པ་དང་སློབ་སྦྱོང་ཅན་གྱི་སྡེ་བ་ན།མི་རིགས་གཞན་པའི་རིག་གནས་སྣང་ཚུལ་གྱི་དར་རྒྱས་ཆེན་པོའི་འཕུར་སྐྱོད་ལ་ཡ་མཚར་གྱི་བསམ་བློ་འཆིང་སྟེ་འགྲམ་ཆུ་སྐམ་པོ་ལྡང་བར་དགའ་བའི་རིགས་མང་བ་ལས།བློ་དང་རིག་པས་བདར་ཞིང་ཚེགས་དང་བརྩོན་འགྲུས་བརྒྱབ་ནས་མི་རིགས་གཞན་པའི་རིག་གནས་ཀྱི་མཚར་སྡུག་ནང་འདྲེན་བྱེད་ཐུབ་མཁན་གྱི་མི་བུ་ཧ་ཅང་གི་ཉུང་ཉུང་རེད།དེ་བས་ཀྱང་བདག་བློས་འཇུན་མི་ནུས་པ་ཞིག་ནི།ཆབ་དཔལ་རིག་གསུམ་གྱི་ཡང་རྩེར་སོན་པའི་རྒྱལ་ཁོངས་མང་བོ་ན་འཚོ་བ་སྐྱེལ་བཞིན་པའི་བོད་ཀྱི་ཤེས་ཡོན་པ་ཕལ་མོ་ཆེ་རྣམས།མི་རིགས་གཞན་པའི་ཧུར་བསྐྱེད་བསམ་བློའི་རིག་གནས་ཀྱི་མཁའ་དབུགས་ལ་བློ་སྦྱོང་ཙམ་དང་བག་ཆགས་ཙམ་བཞག་པས་ཆོག་བློ་སྐྱེ་སྟེ།མི་རིགས་གཞན་པའི་དཔེ་ཀློག་གི་སྐོམ་གདུང་དང་ཞིབ་འཇུག་གི་སྤོབས་པ།འབད་འབུངས་ཀྱི་ལག་ལེན་དང་གསར་གཏོད་ཀྱི་ཤེས་རབ་སོགས་ཀྱི་རིག་གནས་ལེགས་ཆ་མང་བོ་ཞིག།ཚུར་བོད་ཀྱི་རིག་གནས་བང་མཛོད་ནང་ལ་ཁུ་བསྡུ་དང་འབོར་འདྲེན་བྱེད་མི་བཏུབ་པའི་བསམ་བློའི་སྒྱིད་ལུག་པ་མང་བ་དེ་རེད།